Brøndby er 1. februar gældfri og slipper dermed for at betale i alt 12 mio. kr. i afdrag og renter om året. Det giver ifølge analytiker klubben langt større frihedsgrader, og den kan langsomt være på vej mod et regnskab i balance

Brøndby kan nu prale med det, som enhver husejer drømmer om: Ikke at skylde så meget som en bøjet femøre væk.

I dag - 1. februar - indfrier klubben sit sidste lån til Nordea og vil dermed blive gældfri for første gang i 30 år. Da klubben sidste år gennemførte en aktieemission var det netop med sigte på at få fjernet gælden.

Der kom 100 mio. kr. i kassen, og langt hovedparten af det beløb bliver brugt til at betale kreditorer.

Storaktionær Jan Bech Andersen har allerede fået 28 mio. kr., og Brøndby har sendt 27,3 kr. mio. kr. til Nordea.

I seneste delårsrapport var klubbens gæld opgjort til 78,3 mio. kr., men det er nu gået i nul efter det sidste afdrag.

- Det er rigtig godt for forretningen Brøndby. Det her træk kommer til at give klubben langt større frihedsgrader, siger chefredaktør på Økonomisk Ugebrev, Morten Langer.

Ejer i eget hus

Brøndby har afdraget lige over otte mio. kr. om året på sin gæld og i runde tal betalt fire mio. kr. i renter.

Nu slipper klubben af med de to poster og kan i stedet bruge de 12 mio. kr. på andre ting.

- Du kan sige, at nu er Brøndby ejer i eget hus. Der er ikke længere nogen kreditorer, som de skal tage hensyn til.

- Der er ikke en bank, der stiller krav og kan holde dem i kort snor. Da gælden var størst, holdt Nordea dem i meget, meget kort snor, siger Morten Langer, der tror på, at Brøndby snart vil kunne præsentere regnskaber med sorte tal på bundlinjen:

- Det her giver dem en bedre mulighed for at skabe en fornuftig forretning. Der er medvind på fodboldbanen, de er gældfri og skal ikke hele tiden slukke bål.

- Brøndby er på vej ind i en positiv spiral, og dér hjælper det her helt klart.

Brøndby forventer et underskud på mellem 28-32 mio. kr. i 2016, og først i 2019 forventer klubben ifølge sin strategi 6.4 at være i økonomisk ligevægt.

Morten Langer tror dog på, at Brøndby kan nå det mål tidligere:

- Når et selskab har skuffet og nedjusteret og nedjusteret, lærer ledelsen typisk af det. Når den melder ud, bliver den meget mere forsigtig og vil hellere overraske positivt.

- Det kan også blive tilfældet i Brøndby.

Konservativ budgettering

Et eksempel på det er, at ledelsen i sin strategi blot har budgetteret med at slutte sæsonen på en femteplads. Klubben overvintrer på en meget solid andenplads og kan derfor se frem til at få flere tv-penge, end den har budgetteret med.

I Brøndby er direktør Jesper Jørgensen med egne ord ’en glad mand’ i disse dage.

- Det er godt for os. Det har ligget os på sinde at få nedbragt den rentebærende gæld. Det har været en del af vores strategi 6.4, og vi er nu foran planen på det område.

- Den besparelse giver os mulighed for at bruge penge på noget andet – og bedre, siger Brøndby-direktøren til Ekstra Bladet.

Jan Bech Andersen har investeret mange millioner i Brøndby. Hør hans syn på klubbens fremtid her:

De har ventet 30 år - nu bliver Brøndby gældfri

Brøndby smider angrebs-flop ud et år før tid